Quia, qui religionem intraverint, mortui mundo censentur, nos Conradus, episcopus Aboensis, de consensu venerabilis capituli nostri statuimus synodaliter ista pertetuo observanda: Primum, quicunque curatorum, vicariorum, vice curatorum, prebendatorum seu aliorum sacerdotum ingressus fuerit religionem, cuiuscunque ordinis, eorum bona tripharia dividi debent intuitu ecclesie vel nomine sacerdocii acquisita, quorum prima pars cedere debet ecclesie cathedrali ad eius instauracionem et ceteras suas necessitates relevandas. Secunda pars cedere debet ecclesie parochiali aut vicarie vel prebende, cuius ex proventibus talia bona quesierunt. Tercia autem pars cedere poterit quam intraverit religioni. Item statuimus perpetuo observandum, quod quicunque sacerdotum Aboensium perceperit mortem alicujus sacerdotis de dyocesi, antequam carnibus utatur celebret vel celebrari faciat unam missam pro anima sacerdotis defuncti. Item statuimus, quod nullus curatorum assumat sibi muratores, vitrifices, pictores, carpentarios aut ceteros officiales ad notabile edificium ecclesie spectantes sine speciali nostra vel nostri capituli licencia, sub pena xl marcharum.